Ջրահարսը (ֆիլմ)

Ջրահարսը (), ռեժիսոր Աննա Մելիքյանի 2007 թվականին նկարահանած ֆիլմը։ Հանս Քրիստիան Անդերսենի «Ջրահարսը» հեքիաթի ժամանակակից էկրանացումը։

2008 թվականին ֆիլմը ցուցադրվել է Ոսկե ծիրան կինոփառատոնի խաղարկային ֆիլմերի մրցույթ անվանակարգում և արժանացել է «Ոսկե ծիրան» գլխավոր մրցանակին։

2009 թվականին ֆիլմը ներկայացվել է Օսկարի՝ «Լավագույն արտասահմանյան ֆիլմ» անվանակարգում։

Սյուժե 
Քննադատները «Ջրահարսը» ֆիլմը բնութագրում են որպես մելոդրամայի և կատակերգության յուրատեսակ խառնուրդ։ Ֆիլմի գլխավոր դերակատարներն են երիտասարդ մոսկվացի դերասաններ Մարիա Շալաևան և Եվգենի Ցիգանովը։ Վերջինս մարմնավորել է հաջողակ գործարարի կերպարը, ով զբաղված է ռուս մեծահարուստներին լուսնի վրա հողակտորներ վաճառելով։

6-ամյա Ալիսան ապրում է մոր և տատիկի հետ ծովափին և սպասում է, թե երբ է վերադառնալու հայրը։ Երազում է բալետի պարուհի դառնալու մասին, սակայն նրան չի հաջողվում ընդունվել պարի դպրոց։ Աղջիկը նկատում է, որ մայրը սիրային հարաբերությունների մեջ է հարևանի հետ և զայրույթից այրում է տունը։ Արևի խավարումից հետո աղջիկը դադարում է խոսել։ Ալիսային տանում են մտավոր հետամնաց երեխաների դպրոց, որտեղ նա բացահայտում է երազանքներ կատարելու իր ունակությունը, օրինակ կարողանում է խնձորները ծառից ցած թափել։ Երբ Ալիսայի ցանկությամբ ի հայտ եկած մրրիկն ավերում է նրանց ծովեզրի տունն ու ամբողջ քաղաքը, Ալիսան մոր և տատիկի հետ տեղափոխվում է Մոսկվա։

Ալիսան փորձում է ընդունվել համալսարան, սակայն չի կարողանում հավաքել անհրաժեշտ միավորները։ Օգտագործելով իր «ուզում եմ սովորել» ցանկությունը՝ բացահայտում է, որ դիմորդներից մեկի մահվան պատճառով ինքը կընդունվի նրա փոխարեն։ Ալիսան ընդունվում է աշխատանքի, որտեղ բջջային հեռախոսի հագուստով պետք է շրջի ամբողջ քաղաքում և հագուստի միջից ծանոթանա մայրաքաղաքի կյանքին. «Ամեն ինչ քեզանից է կախված», «Մի վախեցիր քո ցանկություններից», «Հետևիր քո աստղին»։ Ալիսան ձեռք է բերում յուրահատուկ ընկերներ, օրինակ՝ անոտք մուրացիկ աղջիկը, մտահոգ դասընկերը։

Լրանում է Ալիսայի 18-ամյակը։

կամրջի վրա կանգնած՝ նա տեսնում է, թե ինչպես է մի մարդ փորձում նետվել կամրջից։ Հասնելով և փրկելով նրան՝ Ալիսան սիրահարվում է և սկսում է նորից խոսել։ Փրկված տղամարդը Սաշան է, ով ունի մեծ երկհարկանի բնակարան և լուսնի վրա հողակտորներ է վաճառում։ Ալիսան սկսում է աշխատել Սաշայի տանը որպես տնային տնտեսուհի, որտեղ ծանոթանում է Ռիտային, ում հետ Սաշան վաղուց հանդիպում է։ Մազերը կանաչ ներկելով՝ Ալիսան նկարահանվում է գովազդային տեսահոլովակում, որտեղ մարմնավորում է «լուսնային աղջկա»։ Սաշայի հերթական ընկճախտի նոպայի ժամանակ Ալիսան նրան ասում է, որ երբեք արքայախնձոր չի կերել, և գիշերով նրանք գնում են պտուղը որոնելու, թալանում են մրգի կրպակ և խաղում են «Ծիծաղեցրու մահացածին» խաղը։

Ալիսան Սաշային և Ռիտային միասին է տեսնում և բղավում՝. «Դավաճան։ Ուզում եմ, որ մեռնես»։ Նա տեսլիք է ունենում, որ այն ինքնաթիռը որով Սաշան պետք է ճամփորդի, վթարի է ենթարկվելու։ Տատիկի մահվան պատրվակով նա փորձում է Սաշային հետ պահել գործուղումից։ Սաշան ուշանում է ինքնաթիռից և օդանավակայանում տեղեկանում է, որ այն ինքնաթիռը, որով ինքը պետք է թռչեր, վթարի է ենթարկվել։ Սրճարանում նա տեսնում է Ալիսային և վազում նրա հետևից, բայց կորցնում է տեսադաշտից։ Ալիսան ընկնում է մեքենայի տակ և մահանում։ Սաշան տեսնում է Ռիտային, ով նրան հարցնում է. «Ո՞ւմ ես փնտրում»։ Սաշան անորոշ պատասխանում է. «Քեզ...»:

Դերերում 
 Մաշա Շալաևա - Ալիսա
 Եվգենի Ցիգանով - Սաշա
 Մարիա Սոկովա - մայր
 Նաստյա Դոնցովա - Ալիսան մանուկ հասակում
 Իրինա Ստրինիչենկո - Ռիտա
 Վերոնիկա Սկուգինա
 Մաքսիմ Կոնոպալով - հայր 
 Ալբինա Եվտուշենսկայա - տատիկ 
 Նատալյա Սմիրնովա 
 Մարատ Գիբադուլին - ձկնորս 
 Իգոր Յացկո 
 Սերգեյ Յուրկին 
 Նալայա Ռիչկովա 
 Նելլի Ուվառովա 
 Սերգեյ Ալդոնին 
 Գեորգի Չանտուրիա 	
 Մարիա Նիկոլաևա 
 Իգոր Սավոչկին

Մրցանակներ 
 «Ոսկե ծիրան» կինոփառատոնի գլխավոր մրցանակի, 2008, Երևան
 Լավագույն ռեժիսուրայի համար մրցանակ, Սանդանսի միջազգային կինոփառատոն, 2008
 Բեռլինի 58-րդ կինոփառատոնի «Համայնապատկեր» ծրագրի ФИПРЕССИ կինոքննադատների մրցանակ
 Կառլովի Վարիի 43-րդ միջազգային կինոփառատոնի չեխական հեռուստաընկերության «Անկախ տեսախցիկ» մրցանակ
 Սոֆիայի 8-րդ միջազգային կինոփառատոնի «Լավագույն ֆիլմ»
 «Կինոտավր» Բաց ռուսական կինոփառատոնի «Լավագույն դերասանուհի մրցանակ» Սոչիի քաղաքապետի կողմից
 Պալիչեի միջազգային կինոփառատոնի լավագույն ֆիլմ՝ ըստ կինոքննադատների և հանդիսատեսի
 «Նիկա» մրցանակ Մաշա Շալաևային «Կնոջ լավագույն դերի համար»

Ծանոթագրություններ

Արտաքին հղումներ 

Աննա Մելիքյանի ֆիլմեր
Ռուսական ֆիլմեր
2007 ֆիլմեր
Ռուսերեն ֆիլմեր